**ЖСН: 750 113 402 101**

**Тел.: 8 702 834 45 70**

**НАРБЕК Клара Әріпбайқызы,**

Сағадат Нұрмағамбетов атындағы №72 жалпы орты білім беретін мектебінің қазақ тілі мен әдебиеті пәні мұғалімі.

Шымкент қаласы

**САРАЛАУ ТӘСІЛДЕРІН ҚОЛДАНУДЫҢ ТИІМДІЛІГІ**

Қазіргі таңда білім беру жүйесінің ең басты міндеті – білім берудің ұлттық модуліне өту арқылы жас ұрпақтың білім деңгейін халықаралық дәрежеге жетелеу. Демек, оқушыларды тиімді оқыту – заман талабы. Тиімді оқыту мен оқудың сегіз тәсілі бар. Соның бірі – саралау тәсілі.

Саралау – біріншіден, мұғалімнің белгілі бір іс-әрекетті жүзеге асыруда қолданылатын ресурстардың ішінен ең қажеттісін, маңыздысын, өзектісін, тиімдісін таңдап, саралап алу, екіншіден, жоспарланған шараны жүзеге асыру кезіндегі оқушының әрекетін саралау, сол арқылы күтілетін нәтижеге бағыттау болып табылады.

Қазақ тілі мен әдебиеті пәнінің оқу бағдарламаларын іске асыруда қолданылатын тәсілдердің бірі – саралап оқыту.

Саралаудың әдіс-тәсілдерін дұрыс таңдау арқылы есте сақтау мен ойлау қабілеттерін, ықылас-жігерін, ынтасын, жалпы білім деңгейін, яғни дербес ерекшеліктерін анықтай аламыз.

Қазақ тілі мен әдебиеті пәнінің оқу бағдарламаларын іске асыруда қолданылатын тәсілдердің бірі – саралап оқыту.

Саралап оқыту деген не?

Саралап оқыту дегеніміз – сыныптағы барлық оқушылардың қажеттіліктерін қанағаттандыруға арналған оқыту.

Алғыр оқушылар алға ілгерілейді. Оқу үлгерімі орташа деңгейдегі оқушыларға бағдарламадан қалып қоймас үшін қолдау көрсетілсе, оқу үлгерімі төмен оқушыларға артта қалып қоймас үшін қолдау көрсетіледі.

Саралап оқытуды ұйымдастыру арқылы бала ақыл-ой деңгейімен белсенді әрекет арқасында өнімді нәтижеге жетеді. Сол себепті саралап оқытуды ұйымдастыру – бүгінгі мектеп өміріндегі өзекті мәселе. Саралап оқыту әрекеті – білім алуға бағытталған әрекет. Сондықтан да оқушылардың өзін-өзі жүзеге асыра алуы үшін қажетті дағдылар оның бойында қалыптасуы қажет. Әрине, бұл дағдылар барлық білім алушылар үшін де қажетті. Бірақ оқушылардың барлығы бірдей аталған дағдыларға қол жеткізе бермейді. Осы тұста «неге?» деген сұрақ туындайды. Себебі, білім алушыларды бірдей оқыту әдістемесімен оқытылса да, бұл дағдыларды игерту қиынға соғады. Өйткені ұстаздардың басты міндеттерінің бірі – оқушыларға білімді, ақпаратты көп беру емес, берген білім мен ақпаратты өз бетінше тиімді игеруі үшін жеке ерекшеліктері мен қабілеттерін ескеріп, қажеттіліктерін қанағаттандыру. Бұл мәселені шешуде жоспарлау мен оқыту үдерісінде педагогикалық тәсілдердің бірі – саралап оқытуды қолданудың тиімді жолдары болып табылады. Ол өз бетінше, әр мұғалімнің жетекшілігімен жүргізіледі.

Білім алушыларды оқытудың ең жоғары стандарттарын қамтамасыз етуде мұғалімдердің қолданатын оқыту тәсілдерінің маңызы өте зор. Мұғалімдер пайдаланатын әдіс-тәсілдер оқудың тиімділігіне елеулі әсерін тигізеді.

Саралау тапсырмасын ұйымдастыруда жеке жұмыс түрін орындауы маңызды. Жеке жұмыс бергенде оны оңтайландыру критериіне сүйене отырьш, оқушының нақты мүмкіндігін ескерген жөн. Жеке жұмыс нашар оқушыны жетілдіре түссе, ал қабілетті оқушы ең жоғары деңгейде дамуы тиіс. Мысалы, қабілетті оқушыға Блум таксономиясының күрделі жинақтау, бағалау деңгейіндегі тапсырманы берсек, үлгерімі орташа деңгейдегі оқушыға талдау, қолдану деңгейіндегі, ал әлсіз оқушыларға білу, түсіну деңгейіндегі тапсырманы берген дұрыс. Соңда ғана оқушыларды саралап оқытуда жұмысты ұйымдастыру әрі оны жүйелі жүргізу жақсы нәтиже берері даусыз.

Оқытуда саралаудың маңыздылығын арттыруда зерттеулердің ішкі және сыртқы саралау түрлері айқындалған.

**Ішкі саралау** кезінде оқушылар топқа бөлінбейді, оқу үрдісінде мұғалімдер оқушылардың ерекшеліктерін ескере отырып, педагогикалық қолдау көрсетеді.

**Сыртқы саралау** кезінде оқушылар үшін қосымша сабақтар ұйымдастырылып, оқушылар белгілі бір критерийлерге сай бөлінеді. Кең ауқымды дағдылар негіздерін меңгерген білім алушы тұлғасының үйлесімді қалыптасуы мен дамуына қолайлы білім беру кеңістігін жасаудың бірден-бір жолы төменде берілген саралау түрлерін тиімді таңдай алу. Сыныптағы саралау жұмысының жалпы ортақ қабылданған **жеті тәсілі** бар:

* **Тапсырма:** оқушы деңгейіне қарай тапсырмалар саралап алынады.
* **Дереккөздер:** оқулықтан, өмірден, дидактикалық материалдардан және ақпарат құралдарынан сараланып алынған тапсырмалар..
* **Қарқын:** тапсырмалар оқушылардың жылдамдығына қарай сараланады.
* **Қорытынды:** сабақ мақсатына оқушы әр түрлі деңгейде жетеді.
* **Диалог және қолдау көрсету:** кез келген оқушы үшін маңызды ресурс – мұғалім мен оқушы арасындағы сұхбат.
* **Бағалау:** сараланған тапсырмаларды оқушылардың орындау нәтижесін нақты критерийлер бойынша бағалау қарастырылады.
* **Жіктеу:** мүдделері ұқасас оқушылар.

Саралау түрлерін тиімді қолдану – әр оқушының қажеттілігін ашу мен қолдауға, оқыту ағымын жетілдіруге, оқу бағдарламасының қойған мақсат, міндеттеріне жетуге және кең ауқымды дағдыларды игеруіне мүмкіндік береді.

Мұғалімдерге сабақты жоспарлауда дағдыларды дамытуға негізделген саралау тапсырмаларын анықтау, саралау түрлерін алдын-ала жоспарлау мен қолдауды қажет ететін оқушыларға бағыттау үшін әдіс-тәсілдерді қолдану қиындық тудырады. Жоғарыда көрсетілген саралау түрлері осы кездескен қиындықтарды шешуге көмек бола алды.

Қалыптасқан кең ауқымды дағдылар оқушылардың өз білімдерін кез-келген жағдайға қалай бейімдеу керек екенін біліп, болашақта кездесуі мүмкін кез-келген күрделі тапсырмаларды шешуге кепіл бола алады. Ал, бұл дағдыларды дамыту оқу бағдарламаларының жүйелі түрде жүзеге асуына байланысты болмақ.

**Саралап оқытудың мақсаты** – оқушылардың қажеттіліктеріне қарай түрлі жаттығулар мен тапсырмаларды жасай отырып, әрбір оқушының қабілеті мен мүмкіндігіне сәйкес оқыту. Осы тұста «Саралау қай кезде жүзеге асырылады?» деген сұрақ жиі қойылады. Саралау сабақты жоспарлаудан басталады:

* Сабақтың тақырыбына сәйкес оқу мақсатын дұрыс таңдау.
* Оқу мақсатының СМАРТ-қа негізделуі.
* Ойлау дағдылары Блум таксономиясының (білу, түсіну, қолдану, талдау, жинақтау, бағалау) деңгейлеріне негізделіп, оқу мақсатына сәйкес бағалау критерийлерін нақты құрастыру.
* Бағалау критерийлеріне сәйкес тапсырмаларды саралауда оқушылардың қажеттілігі, қабілеті, деңгейлері ескерілуі тиіс.
* Тапсырмаларға сәйкес дескрипторды дұрыс, дәл, нақты құрастыру.
* Сабақтың соңында оқушының кері байланысын ұйымдастыру.

Қысқа мерзімді сабақ жоспарын жасауда сабақ үдерісі кезіндегі мұғалім мен оқушының әрбір әрекетіне жіті мән беру маңызды. Осы тұста тоғызыншы сыныптың қазақ әдебиеті пәнінде «Адам жанының құпиясы» бөліміндегі Бейімбет Майлиннің «Шұғаның белгісі» хикаяты»  тақырыбы бойынша өткізілген сабақтағы саралау тапсырмаларында қолданған әдістерімнің  бір шамасын ұсынып отырмын. Жоспарланған сабақтың өн бойында оқушылардың қызығушылығын оятудан бастап, мағынаны тану сатысында, рефлексиялық ойтолғаныс сатысына дейінгі барлық тапсырмалар баланың қажеттілігіне қарай сараланып жүргізіледі.

**Оқу мақсаты:** 9.1.3.1 көркем шығарманың идеясына сай кейіпкерлер жүйесін анықтау;

**Оқу мақсатынан нақтыланған сабақ мақсаттары:**

Хикаяттың идеялық мазмұнын түсініп, шығарманың идеясына сай кейіпкерлер жүйесін анықтайды, кейіпкер бейнесіне талдау жасау арқылы өзіндік көзқарасын еркін білдіріп, өздігінен тұжырым жасай алады.

**Ойлау дағдыларының деңгейі**: білу, түсіну, қолдану, талдау, жинақтау, бағалау.

**Бағалау критерийлеріне сәйкес алынған тапсырмалар**: Сабақтың басындағы ширату жаттығуында **«Миға шабуыл» әдісі** арқылы өткен тақырыппен жаңа сабақты байланыстыру мақсатында Б. Майлиннің өмірі, өскен ортасы, атқарған қызметтері және шығармаларының қандай тақырыпта жазылғанына байланысты ой қозғау сұрақтары берілді. Жазушының өмірі мен шығармашылығына қатысты мәліметтер жазылған қағаз қиындылары арқылы үш топқа бөлініп, сұрақтарға жауап берді (1,2-тапсырмада).

**Сабақтың ортасы (**Бейімбет Майлин «Шұғаның белгісі» хикаяты туралы қысқаша баяндалған бейнебаян көрсетіледі**)**:

**3-тапсырма.** 1-топ. **«**Концептуалдық кесте**»** әдісімен шығармадағы кейіпкерлер жүйесін анықтауға бағытталған кестені толтырады.

|  |  |  |  |  |
| --- | --- | --- | --- | --- |
| **Кейіпкерлер** | **Шұға** | **Әбдірахман** | **Айнабай** | **Күлзипа** |
| **Портрет** |  |  |  |  |
| **Мінезі** |  |  |  |  |
| **Кейіпкерге беретін баға** |  |  |  |  |

**Дескриптор:**

-кейіпкерге талдау жасайды;

-талдау нәтижесін кестеге орналастырады;

Осы топқа берілген тапсырманың өзі сараланған. Мысалы, оқулықтағы кейіпкерлерге берілген сипаттаманы қолдауды қажет ететін оқушының өзі тауып оқуына көмектесемін. Ал орта деңгейлі оқушылар кейіпкерлерге мінездеме беруіне ықпал етсем, алғыр оқушылар кейіпкерлердің іс-әрекетін өмірмен байланыстыра баға бере алады.

**2-топ. «Балық қаңқасы» (Фиш-боун) әдісі бойынша** шығарманың тақырыбы, шығармада көтерілген мәселелер, мәселелердің шығу себебін дәлелмен көрсетуге және соңында қорытындылап түйіндеуге тапсырма беріледі.

****

**Дескриптор:**

* хикаяттың мазмұнына талдау жасайды;
* шығармада көтерілген мәселені анықтап, шығу себебіне дәлелдер келтіреді;
* шығарманы қорытындылап, ой түйеді;

Бұл топтың да тапсырмаларын дескрипторда көрсетілгендей үлгерімі төмен оқушы хикаяттың мазмұнын қысқаша баяндағанмен, тақырыбы не жайлы екенін анықтауға қиналғанда, жетек сұрақтармен өзі айтуына жәрдемдесемін, орта деңгейлілер кейіпкерлердің іс-әрекеті арқылы шығармада көтерілген мәселені анықтап, шығу себебіне хикаяттан дәлелдер келтіре алуына мүмкіндік жасаймын. Ал, қабілетті оқушылар өздігінен ой түйіп, өзіндік көзқарасын білдіріп, тұжырым жасай алуына шығарма идеясын қазіргі күнмен байланыстырып айтуына жол ашамын.

**3-топ: «Әдеби үйірме»** әдісімен оқушыларға тартымды болу үшін **археолог** (үлгерімі төмен деңгейлі оқушы шығармадан көнерген сөздерді табады ), **тілші** (орташа деңгейлі оқушы кейіпкерлер туралы сұрақтар құрастырады), **суретші** (қабілетті оқушы кейіпкер портретін жасайды) қай оқушылар екенін ескертіп, тапсырма беремін. Соңғы топтың да тапсырмалары сараланып берілгендігі рет-ретімен дескрипторда көрсетілген.



**Археолог** (шығармадан көнерген сөздерді табу)

**Дескриптор:**

* көнерген сөздерді табады;
* кейіпкерлер туралы сұрақтар құрастырады;
* кейіпкер портретін жазады;

**Тілші** (кейіпкерлер туралы сұрақтар құрастыру)



**Суретші** (кейіпкер портретін жазу)



**Жұптық жұмыс.**

Еске түсіру мақсатында 8-сыныпта өткен М. Дулатовтың «Бақытсыз Жамал» шығармасы туралы бейнебаян көрсетіледі.

**Тапсырма: «Үндес шығарма» әдісімен** Б. Майлин «Шұғаның белгісі» мен М. Дулатовтың «Бақытсыз Жамал» шығармаларын жұпта салыстыра талдайды.

|  |  |
| --- | --- |
| **«Бақытсыз Жамал»** | **«Шұғаның белгісі»** |
| **Басты кейіпкерлер** |
|  |  |
| **Қарама-қайшылық әлемі** |
|  |  |
| **Құндылығы** |
|  |  |
| **Тарихилығы** |
|  |  |
| **Түйіні** |
|  |  |
| **Үндестігі** |
|  |  |

**Дескриптор:**

- шығармадағы басты кейіпкерлерді, кейіпкерлер арасындағы қарама-қайшылықтарды, шығармадағы құндылықтарды анықтайды;

-шығарманың тарихилығын дәлелдеп, шығармалардың түйінін қорытады және шығармалардың үндестігін талдайды;

Жұптық жұмыстың тапсырмасының да сараланғандығын дескриптордан байқауға болады. Оқушылар жұптарымен ақылдаса отырып, өткен оқу жылындағы шығарманы естеріне түсіру үшін қолдауды қажет ететін оқушыға жанындағы жұбы оқиғаны айтып, басты кейіпкерлерін анықтауға көмектесуіне, атын ататуға ықпал жасаймын. Алғыр оқушыға тапсырманы бағыттай отырып беремін.

**5-тапсырма. «Шұғаның белгісі» шығармасы бойынша «Төрт сөйлем» тәсілі.**

1. Шұғаға қарап бұрынғы қазақ қыздарының тағдыры қандай болды деп ойлайсыңдар?

2. Қазіргі қазақ қыздары мен Шұғаның айырмашылығы қандай?

3. Романда жазушы қандай мәселені көтереді?

**ПІКІР...............................................................................................**

**ДӘЛЕЛ............................................................................................**

**МЫСАЛ..........................................................................................**

**ҚОРЫТЫНДЫ..............................................................................**

**Құндылықтардағы байланыс.** Қолдауды қажет ететін және қабілетті оқушыларға саралау тапсырмасын беремін.

Тапсырма: «Төрт сөйлем» әдісі арқылы сабақты қорытындылау барысында **А-деңгейілі** оқушыға төрт сөйлеммен қазақ қыздарының тағдыры туралы өз пікірін білдіруіне қолдау көрсетемін. **В-деңгейлі** оқушының бұрынғы қазақ қыздары мен бүгінгі қазақ қыздарының айырмашылығын мысалмен дәлелдеп, салыстыра талдауына ықпал жасағанымда, **С-деңгейлі** оқушыға шығармадағы жазушы көтерген мәселені өмірмен байланыстыра талдау барысында анықтауына мүмкіндік туады.

**Дескриптор:**

- бұрынғы қазақ қыздары мен бүгінгі қазақ қыздарының тағдырын салыстырып, өмірмен байланыстыра алады;

- автордың шығармада көтерген мәселесін анықтап, айтайын деген ойын мысалмен дәлелдеп қорытындылайды;

**Сабақтың соңғы ойтолғау сатысының рефлексиялық кезеңінде** оқушының рефлексивті құзыреттілігін дамыту үшін мұғалім бірнеше әдіс-тәсілдерді қолдана алады. Сондай әдістердің бірі – **«Зерде»** әдісін сабағымның рфлексиялық кезеңінде жиі пайдаланамын.

**Білім** – тақырып бойынша алған ақпаратым...

**Эмоция –** сабақтағы көңіл-күйім..

**Баға** – жеткен жетістігім...

**Сын** – өз бойымда нені дамытамын?

**Идея** – маған келген жаңа ой...

Неліктен бұл әдісті қолданамын? Өйткені бұл әдіс арқылы оқушылардың өз жұмысын талдауға және қорытынды жасауға дағдыландырумен қатар оқушылардың өзін-өзі бағалауына және өз әрекеттеріне сыни көзқарасының қалыптасуына ықпал жасаймын. Сол себепті әрбір тапсырма аяқталғаннан кейін оқушыларға нәтижелерін талдатып, олардан қандай қорытынды шығаратынын сұраймын. Соның нәтижесінде олардың көңіл-күйінен-ақ бүгінгі сабақтан қаншалықты ақпарат алғанын байқайсың. Ал, жеткен жетістіктерімен өз әрекеттерін бағалау арқылы жаңа білімді қалай меңгергенін және қандай қиындықтар кездескенін түсінеді. Осы кезде оқушы өзінің жұмысына, оның сапасы мен нәтижелеріне сыни тұрғыда баға беріп, болашақта не істеуге болатынын анықтайды. Демек, оған жаңа ой келеді, санасында жаңа идея туады. Міне, осындай әдістер оқушылардың рефлексивті ойлауын дамытуға көмектеседі. Бұл өз кезегінде оқушының өз білімін тереңірек меңгеруіне, нәтижесінде шығармашылық қабілеттерінің артуына жол ашады. Неге десеңіз, мұғалімдер оқушылардың өз жетістіктеріне жағдай жасағанда ғана рефлексивті құзыреттілік дамиды. Бұл олардың жеке тұлға ретінде дамуында маңызды рөл атқарып қана қоймай, мұғалімнің де кәсіби дамуына ықпал етеді. Себебі, оқушының нәтижесін байқаған мұғалім өз оқыту әдіс-тәсілдерін жетілдіруге, әр оқушының ерекшеліктерін ескере отырып, сабақ жоспарлауға мүмкіндік алады.

"Шұғаның белгісі" хикаятының идеясына сай кейіпкерлер жүйесін анықтау арқылы шығарманың терең мәнін түсінуін қамтамасыз ету үшін сабақтың өн бойындағы тапсырмалар SMART мақсатқа негізделіп жасалған.

**S - Нақты:** Шығармадағы негізгі кейіпкерлердің жүйесін анықтап, олардың іс-әрекеттері мен мінездерін талдау.

**M - Өлшемді:** Оқушылардың әрқайсысы шығарманың негізгі кейіпкерлері туралы жазбаша немесе ауызша талдау жасап, олардың рөлдерін және арасындағы байланыстарды түсіндіруі керек.

**A- Қолжетімді):** Оқушылар мәтінді талдауға және кейіпкерлердің әрекеттерін өз сөздерімен түсіндіруге жеткілікті деңгейде дайын болды. Тапсырмалар мен сұрақтар олардың деңгейіне сай болды.

**R – Маңызды:** Сабақтың мақсаты шығарманың негізгі идеясына сәйкес келді, өйткені оқушылардың кейіпкерлер жүйесін түсінуі шығарманың мазмұнын толық ашуға көмектеседі.

**T - Уақытқа шектеулі:** Сабақ 45 минут ішінде өткізілді. Оқушыларға кейіпкерлер жүйесін анықтау үшін 25 минут тапсырма беріліп, талдау үшін 20 минут қалдырылды, бұл уақыт аралығында барлық тапсырмалар орындалды.

**Сабақтың нәтижесі:** Оқушылар кейіпкерлерге мінездеме беру арқылы шығарманың негізгі идеясын жақсы түсінді. Тапсырмаларды уақытында орындап, талдау жұмыстарында өз көзқарастарын білдірді. Сабақ мақсатқа сай, жоспар бойынша өтті, барлық оқу міндеттері орындалды.

Саралап оқыту – мұғалім мен оқушының ынтымақтастығын, оқушының жеке тұлға болып қалыптасуын көздейтін дидактикалық үдеріс.